SKRIFTLIG FORESPØRGSEL E-1541/01

af Erik Meijer (GUE/NGL) til Kommissionen

(28. maj 2001)

Om: Forebyggelse af kvægsygdomme ved større iagttagelse af de biologiske love

1. Hvilke muligheder er der ifølge Kommissionen for at forebygge den hurtige spredning af plante- og dyresygdomme samt ukrudt og skadedyr over store afstande, når de naturlige geografiske barrierer, som begrænsede eller forhindrede spredningen, som følge af handel og transport i stadig stigende grad falder bort?

2. Hvordan agter Kommissionen at forhindre, at der som følge af en koncentration af landbrugsproduktionen i områder, hvor man kan forvente de laveste omkostninger, tilføres såsæd og avlsdyr fra fjernt liggende egne og at slutproduktet forhandles over større afstande, hvilket øger risikoen for spredning af sygdomme?

3. Anser Kommissionen det for forsvarligt, at man inden for EU-medlemsstaternes territorium fortsat afstår fra de muligheder, som Verdenshandelsorganisationen (WTO) byder med hensyn til indførelse af strenge sundhedsregler for transport af planter, dyr og fødevarer?

4. Hvilke nye strengere regler foreslår Kommissionen for varigt at forhindre yderligere spredning af BSE, mund-og-klovsyge og andre sygdomme?

Svar afgivet på Kommissionens vegne af David Byrne

(20. juli 2001)

1. og 2. Den stigende bevægelighed for mennesker, dyr og varer over hele verden og globaliseringen af landbrugsmarkederne indebærer yderligere risici for

spredning af menneske-, dyre- og plantesygdomme. I betragtning af disse spørgsmåls kompleksitet, som kun kan besvares formelt i dette svar, vil Kommissionen gerne henlede det ærede medlems opmærksomhed på Kommissionens hvidbog om fødevaresikkerhed(1), der indeholder detaljerede oplysninger om Kommissionens synspunkter i denne henseende.

3. Et meget omfattende regelsæt er allerede på plads med hensyn til regler for sundhed ved import af planter, dyr og fødevarer til Fællesskabet. Disse love ligger på linje med Verdenshandelsorganisationens (WTO) overenskomst om anvendelse af sundheds- eller plantesundhedsforanstaltninger. Kommissionen er derfor ikke enig i det ærede medlems påstand om, at de muligheder, som WTO tilbyder, ikke udnyttes.

Efter opfordring fra Kommissionen vil fødevaresikkerhed være på dagsordenen for en særlig samling af WTO om landbrug, der skal afholdes i juli 2001.

4. Parlamentet, Rådet og Kommissionen arbejder allerede med en revision af Fællesskabets politik for visse udbredte dyresygdomme.

Navnlig:

- Rådet vedtog et direktiv 2000/75/EF af 20. november 2000 om vedtagelse af specifikke bestemmelser vedrørende foranstaltninger til bekæmpelse og udryddelse af bluetongue hos får(2);

- Parlamentet og Rådet vedtog forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier(3), herunder bovin spongiform encephalopati (BSE);

- efter Parlamentets vedtagelse af en udtalelse derom er et nyt direktiv om kontrol med klassisk svinepest ved at blive vedtaget af Rådet;

- Rådet opnåede en politisk aftale om en fælles holdning til den foreslåede forordning om animalske biprodukter på Rådets møde 19. juni 2001;

- Rådet er også nået til politisk enighed om den foreslåede fødevaremyndighed;

- Kommissionen har allerede forpligtet sig til at gennemgå den gældende lovgivning om mund- og klovsyge, når det igangværende udbrud er overstået;

- i løbet af de kommende måneder vil Kommissionen fremsætte to forslag til den lovgivende myndighed om overvågning af og kontrol med zoonoser (salmonella, campylobacter, E. coli og andre dyreoverførte sygdomme).

Kommissionen er via Levnedmiddel- og Veterinærkontorets arbejde tæt involveret i en evaluering af den måde, hvorpå lovgivningen om dyresundhed gennemføres i medlemsstaterne. Rapporterne vedrørende kontorets evalueringsbesøg ligger på en webside oprettet af Generaldirektoratet for Sundhed og Forbrugerbeskyttelse. Fremtidige kontrolbesøg, som kontoret gennemfører, vil især beskæftige sig med spørgsmål, der stilles i forbindelse med nye sygdomsproblemer, der identificeres i sektoren for dyrevelfærd.

(1) KOM(1999) 719 endelig udg.

(2) EFT L 327 af 22.12.2000.

(3) EFT L 147 af 31.5.2001.